|  |
| --- |
| 11. SJEDNICA GRADSKOG VIJEĆA GRADA POŽEGETOČKA 6. DNEVNOG REDAPRIJEDLOG ODLUKE O RASPISIVANJU IZBORA ZA ČLANOVE VIJEĆA MJESNIH ODBORA NA PODRUČJU GRADA POŽEGEPREDLAGATELJ: Gradonačelnik Grada PožegeIZVJESTITELJ: Gradonačelnik Grada PožegeOžujak 2022. |



R E P U B L I K A H R V A T S K A

POŽEŠKO-SLAVONSKA ŽUPANIJA

GRAD POŽEGA

Gradonačelnik

KLASA: 012-02/22-01/1

URBROJ: 2177-1-02/01-22-2

Požega, 18. ožujka 2022.

GRADSKOM VIJEĆU GRADA POŽEGE

PREDMET: Prijedlog Odluke o raspisivanju izbora za članove Vijeća mjesnih odbora na području Grada Požege

- dostavlja se

Na temelju članka 62. stavka 1. podstavka 1. Statuta Grada Požege (Službene novine Grada Požege, broj: 2/21.) (u nastavku teksta: Statut Grada Požege), te članka 59. stavka 1. i članka 61. stavka 1. i 2. Poslovnika o radu Gradskog vijeća Grada Požege (Službene novine Grada Požege, broj: 9/13., 19/13., 5/14., 19/14., 4/18., 7/18.- pročišćeni tekst, 2/20., 2/21. i 4/21.- pročišćeni tekst), dostavlja se Naslovu na razmatranje i usvajanje Prijedlog Odluke o raspisivanju izbora za članove Vijeća mjesnih odbora na području Grada Požege.

Pravni temelje za donošenje ove Odluke je odredbi članka 61.a stavak 2. Zakona o lokalnoj i područnoj (regionalnoj) samoupravi (Narodne novine, broj: 33/01, 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.), članku 39. stavku 1. podstavku 3. i članku 98. stavku 2. Statuta Grada Požege, te Odluci o izboru članova vijeća mjesnih odbora na području Grada Požege (Službene novine Grada Požege, broj:19/14.).

GRADONAČELNIK

dr.sc. Željko Glavić, v.r.

PRIVITAK:

1. Zaključak Gradonačelnika Grada Požege

2. Prijedlog Odluke o raspisivanju izbora za članove Vijeća mjesnih odbora na području Grada Požege

3. Odluka o raspisivanju izbora za članove Vijeća mjesnih odbora na području Grada Požege (Službene novine Grada Požege, broj: 2/20).

4. Odluka o izboru članova vijeća mjesnih odbora na području Grada Požege (Službene novine Grada Požege, broj:19/14.)



R E P U B L I K A H R V A T S K A

POŽEŠKO-SLAVONSKA ŽUPANIJA

GRAD POŽEGA

Gradonačelnik

KLASA: 012-02/22-01/1

URBROJ: 2177-1-02/01-22-2

Požega, 18. ožujka 2022.

Na temelju članka 44. stavka 1. i članka 48. stavka 1. točke 1. Zakona o lokalnoj i područnoj (regionalnoj) samoupravi (Narodne novine, broj: 33/01, 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.) i članka 62. stavka 1. podstavka 1. i članka 120. Statuta Grada Požege (Službene novine Grada Požege, broj: 2/21.), Gradonačelnik Grada Požege, dana 18. ožujka 2022. godine, donosi

Z A K L J U Č A K

I. Utvrđuje se Prijedlog Odluke o raspisivanju izbora za članove Vijeća mjesnih odbora na području Grada Požege, kao u predloženom tekstu.

II. Prijedlog Odluke iz točke I. ovoga Zaključka upućuje se Gradskom vijeću Grada Požege na razmatranje i usvajanje.

GRADONAČELNIK

dr.sc. Željko Glavić, v.r.

DOSTAVITI:

1. Gradskom vijeću Grada Požege
2. Pismohrani.

PRIJEDLOG



R E P U B L I K A H R V A T S K A

POŽEŠKO-SLAVONSKA ŽUPANIJA

GRAD POŽEGA

Gradsko vijeće

KLASA: 012-02/22-01/1

URBROJ: 2177-1-02/01-22-3

Požega, 24. ožujka 2022.

Na temelju članka 61.a stavak 2. Zakona o lokalnoj i područnoj (regionalnoj) samoupravi (Narodne novine, broj: 33/01., 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.), članka 98. stavka 2. Statuta Grada Požege (Službene novine Grada Požege, broj: 2/21.), te članka 3. stavka 5. Odluke o izboru članova vijeća mjesnih odbora na području Grada Požege (Službene novine Grada Požege, broj:19/14.), Gradsko vijeće Grada Požege, na svojoj 11. sjednici, održanoj dana, 24. ožujka 2022. godine, donosi

O D L U K U

o raspisivanju izbora za članove Vijeća mjesnih odbora na području Grada Požege

I.

Gradsko vijeće Grada Požege raspisuje izbore za članove Vijeća mjesnih odbora na području Grada Požege.

II.

Za dan provedbe izbora određuje se nedjelja, 8. svibnja 2022. godine, u vremenu od 07,00 sati do 19,00 sati.

III.

Stupanjem na snagu ove Odluke stavlja se izvan snage Odluka o raspisivanju izbora za članove Vijeća mjesnih odbora na području Grada Požege (Službene novine Grada Požege, broj: 2/20.) i poništavaju sve radnje koje su poduzete vezano uz navedenu Odluku.

IV.

Ova Odluka stupa na snagu osmog dana od dana objave u Službenim novinama Grada Požege.

PREDSJEDNIK

Matej Begić, dipl.ing.šum.

O b r a z l o ž e n j e

uz Odluku o raspisivanju izbora za članove Vijeća mjesnih odbora na području Grada Požege

I. UVOD I PRAVNA OSNOVA

Pravni temelj za donošenje predloženog akta je u Zakonu o lokalnoj i područnoj (regionalnoj) samoupravi (Narodne novine, broj: 33/01., 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17., 98/19. i 144/20.) (u nastavku teksta: Zakon), članku 98. stavku 2. Statuta Grada Požege (Službene novine Grada Požege, broj: 2/21.) (u nastavku teksta: Statut) i Odluci o izboru članova vijeća mjesnih odbora na području Grada Požege (Službene novine Grada Požege, broj:19/14.) (u nastavku teksta: Odluka).

Člankom 61. Zakona propisano je da su tijela mjesnog odbora vijeće mjesnog odbora i predsjednik vijeća mjesnog odbora. Vijeće mjesnog odbora biraju građani s područja mjesnog odbora koji imaju biračko pravo. Za člana vijeća mjesnog odbora može biti biran građanin koji ima biračko pravo i prebivalište na području mjesnog odbora čije se vijeće bira. Članovi vijeća mjesnog odbora biraju se na neposrednim izborima, tajnim glasovanjem, razmjernim izbornim sustavom. Postupak izbora članova vijeća mjesnog odbora uređuje predstavničko tijelo općim aktom, odgovarajućom primjenom odredaba zakona kojim se uređuje izbor članova predstavničkih tijela jedinica lokalne samouprave. Mandat članova vijeća mjesnog odbora traje četiri godine.

Člankom 61.a Zakona propisano je da je jedinica lokalne samouprave koja ima osnovane mjesne odbore, dužna provoditi izbore za članove vijeća mjesnih odbora. Izbore za članove vijeća mjesnih odbora raspisuje predstavničko tijelo.

Člankom 3. stavkom 4. Odluke utvrđeno je, da se redovni izbori za članove vijeća mjesnih odbora održavaju svake četvrte godine.

Posljednji redovni izbori za članove vijeća mjesnih odbora održani su 24. travnja 2016. godine, a konstituirajuće sjednice vijeća mjesnih odbora održane su tijekom mjeseca svibnja 2016, godine.

Člankom 3. Odluke stavkom 5. i 6. Odluke određeno je da izbore za članove vijeća mjesnih odbora raspisuje Gradsko vijeće Grada Požege odlukom kojom utvrđuje točan datum održavanja izbora. Od dana raspisivanja izbora pa do dana izbora ne može proteći manje od 30 niti više od 60 dana.

Liste za izbor članova vijeća predlažu političke stranke registrirane u Republici Hrvatskoj na način propisan njihovim statutom, odnosno posebnom odlukom donesenom na temelju statuta i birači koji predlažu kandidacijsku listu grupe birača. Kada birači kao ovlašteni predlagatelji predlažu kandidacijsku listu grupe birača, za pravovaljanost liste dužni su prikupiti najmanje 20 za vijeće koje ima pet članova, odnosno 28 potpisa za vijeće koje ima sedam članova (članak 12. Odluke).

Kandidacijske liste moraju prispjeti Izbornom povjerenstvu u roku od 14 dana od dana stupanja na snagu odluke o raspisivanja izbora (članak 16. stavak 2. Odluke).

Napominje se, da je člankom 8. Odluke određen broj članova vijeća mjesnih odbora. Broj članova određen je suglasno odredbi članka 99. stavka 1. i 2. Statuta Grada Požege prema kojoj se broj članova vijeća mjesnog odbora određuje prema broju stanovnika na području mjesnog odbora, tako da vijeće mjesnog odbora koji ima do 300 stanovnika ima pet članova, a vijeće mjesnog odbora koje ima više od 300 stanovnika ima pet članova.

II. RAZLOG ZA DONOŠENJE I SADRAŽJ AKTA

Četverogodišnji mandat izabranim članovima vijeća zadnjeg saziva Vijeća mjesnih odbora na području Grada Požege, istekao je 2020. godine. Izbori za Vijeća mjesnih odbora na području Grada Požege bili su raspisani u zakonskom roku, na 21. sjednici Gradskog vijeća Grada Požege, održanoj, 19. veljače 2020. godine, donošenjem Odluke o raspisivanju izbora za članove Vijeća mjesnih odbora na području Grada Požege, KLASA: 013-01/20-04/1, URBROJ: 2177/01-02/01-20-4 (Službene novine Grada Požege, broj: 2/20.). Predmetnom Odlukom za provedbu izbora određena je nedjelja, 19. travnja 2020. godine. Zbog pandemije izazvane koronavirusom (COVID-19) izbori su odgođeni do daljnjega i kako nisu zbog navedenog razloga do danas održani, predlaže se donošenje nove Odluke o raspisivanju izbora za članove Vijeća mjesnih odbora na području Grada Požege, stavljanje izvan snage Odluke iz veljače 2020. godine i poništenje provedenih aktivnosti vezanih uz predmetnu Odluku. Predloženom Odlukom, za dan provedbe izbora određena je nedjelja, 8. svibnja 2022. godine, u vremenu od 07,00 sati do 19,00 sati.

III. POTREBNA FINANCIJSKA SREDSTVA ZA PROVEDBU AKTA

Potrebna financijska sredstva za provedbu izbora za članove vijeća mjesnih odbora na području Grada Požege osigurana su u Proračunu Grada Požege za 2022. godinu (Službene novine Grada Požege, broj: 24/21.).

***Službene novine Grada Požege, broj: 2/20.***

**

*R E P U B L I K A H R V A T S K A*

*POŽEŠKO-SLAVONSKA ŽUPANIJA*

*GRAD POŽEGA*

*GRADSKO VIJEĆE*

*KLASA: 013-01/20-04/1*

*URBROJ: 2177/01-02/01-20-4*

*Požega, 19. veljače 2020.*

*Na temelju članka 61.a stavak 2. Zakona o lokalnoj i područnoj (regionalnoj) samoupravi (NN, broj: 33/01., 60/01. - vjerodostojno tumačenje, 129/05., 109/07., 125/08., 36/09., 150/11., 144/12., 19/13.- pročišćeni tekst, 137/15.- ispravak, 123/17. i 98/19.), članka 94. stavka 2. Statuta Grada Požege (Službene novine Grada Požege, broj: 3/13., 19/13., 5/14., 19/14., 4/18., 7/18.- pročišćeni tekst, 11/18. i 12/19.), te članka 3. stavka 5. Odluke o izboru članova vijeća mjesnih odbora na području Grada Požege (Službene novine Grada Požege, broj:19/14.), Gradsko vijeće Grada Požege, na svojoj 21. sjednici, održanoj dana 19. veljače 2020. godine, donosi*

*O D L U K U*

*o raspisivanju izbora za članove Vijeća mjesnih odbora na području Grada Požege*

*I.*

*Gradsko vijeće Grada Požege raspisuje izbore za članove Vijeća mjesnih odbora na području Grada Požege.*

*II.*

*Za dan provedbe izbora određuje se nedjelja, 19. travnja 2020. godine, u vremenu od 07,00 sati do 19,00 sati.*

*III.*

*Ova Odluka stupa na snagu osmog dana od dana objave u Službenim novinama Grada Požege.*

*PREDSJEDNIK*

*prof.dr.sc. Željko Glavić, v.r.*

***Službene novine Grada Požege, broj:19/14.***

**

*R E P U B L I K A H R V A T S K A*

*POŽEŠKO-SLAVONSKA ŽUPANIJA*

*GRAD POŽEGA*

*GRADSKO VIJEĆE*

*KLASA: 026-01/14-01/1*

*URBROJ: 2177/01-2/01-14-1*

*Požega, 8. prosinca 2014.*

*Na temelju članka 61. stavka 4. Zakona o lokalnoj i područnoj (regionalnoj) samoupravi (NN, broj: 9/13.- pročišćeni tekst), odredbi Zakona o lokalnim izborima (NN, broj: 144/12.) i članka 92. stavka 2. Statuta Grada Požege (Službene novine Grada Požege, broj: 3/13., 19/13. i 5/14.), Gradsko vijeće Grada Požege na svojoj 12. sjednici, održanoj dana 8. prosinca 2014. godine, donosi*

*O D L U K U*

*o izboru članova vijeća mjesnih odbora na području Grada Požege*

## *I. OPĆE ODREDBE*

*Članak 1.*

*Ovom Odlukom uređuje se izbor članova vijeća mjesnih odbora na području Grada Požege, broj članova vijeća mjesnih odbora, kandidiranje, izborna promidžba, provedba izbora i utvrđivanje rezultata glasovanja, troškovi provedbe izbora, zaštita izbornog prava i konstituiranje vijeća mjesnih odbora.*

*Riječi i pojmovi u ovoj Odluci koji imaju rodno značenje odnose se jednako na muški i ženski rod bez obzira u kojem su rodu navedeni.*

*Članak 2.*

*Vijeće mjesnog odbora (u nastavku teksta: vijeće) biraju građani s područja mjesnog odbora koji imaju biračko pravo.*

*Za člana vijeća može biti biran građanin koji ima biračko pravo i prebivalište na području mjesnog odbora čije se vijeće bira.*

*Članak 3.*

*Članovi vijeća biraju se na neposrednim izborima (u nastavku teksta: izbori), tajnim glasovanjem, razmjernim izbornim sustavom.*

*Članovi vijeća nemaju obvezujući mandat i nisu opozivi.*

*Član vijeća ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama vijeća.*

*Mandat članova vijeća traje četiri godine, a broj članova vijeća pojedinog mjesnog odbora utvrđen je Statutom Grada Požege (Službene novine Grada Požege, broj: 3/13., 19/13. i 5/14.- u nastavku teksta: Statut) i ovom Odlukom.*

*Izbore za članove vijeća raspisuje Gradsko vijeće Grada Požege (u nastavku teksta: Gradsko vijeće) i utvrđuje točan datum održavanja izbora.*

*Od dana raspisivanja izbora pa do dana održavanja izbora ne može proteći manje od 30 niti više od 60 dana.*

*Prijevremeni izbori održavaju se zbog prestanka mandata članova vijeća prije isteka redovnog mandata zbog raspuštanja vijeća. U tom slučaju izbori se moraju održati u roku 90 dana od dana raspuštanja vijeća.*

*Mandat članova vijeća izabranih na redovnim izborima počinje danom konstituiranja vijeća i traje do stupanja na snagu odluke Gradskog vijeća o raspisivanju izbora odnosno do stupanja na snagu odluke Gradonačelnika Grada Požege (u nastavku teksta: Gradonačelnik) o raspuštanju vijeća, u skladu sa Statutom Grada Požege.*

*Mandat članova vijeća izabranih na prijevremenim izborima počinje danom konstituiranja vijeća i traje do isteka tekućeg mandata vijeća izabranih na redovnim izborima.*

*Ako bi se prijevremeni izbori trebali održati u kalendarskoj godini u kojoj se održavaju redovni izbori, a prije njihovog održavanja, u tom mjesnom odboru prijevremeni izbori neće se održati.*

*Članak 4.*

*Članu vijeća mandat prestaje u slijedećim slučajevima:*

* *ako podnese ostavku, danom dostave pisane ostavke shodno pravilima o dostavi propisanim Zakonom o općem upravnom postupku,*
* *ako je pravomoćnom sudskom odlukom potpuno lišen poslovne sposobnosti, danom pravomoćnosti sudske odluke,*
* *ako je pravomoćnom sudskom presudom osuđen na bezuvjetnu kaznu zatvora u trajanju dužem od 6 mjeseci, danom pravomoćnosti sudske presude,*
* *ako mu prestane prebivalište s područja mjesnog odbora, danom prestanka prebivališta,*
* *ako mu prestane hrvatsko državljanstvo, danom prestanka državljanstva sukladno odredbama zakona kojim se uređuje hrvatsko državljanstvo,*
* *smrću.*

*Pisana ostavka člana vijeća podnesena na način propisan stavkom 1. alinejom 1. ovoga članka treba biti zaprimljena najkasnije 3 dana prije zakazanog održavanja sjednice vijeća i ovjerena kod javnog bilježnika najranije 8 dana prije podnošenja iste.*

*Ostavka podnesena suprotno stavku 1. alineji 1. i stavku 2. ovoga članka ne proizvodi pravni učinak.*

*Članu vijeća kojem prestane hrvatsko državljanstvo, a koji je državljanin države članice Europske unije, mandat ne prestaje na temelju stavka 1. alineje 5. ovoga članka.*

*Članak 5.*

*Član vijeća ne može istovremeno biti gradonačelnik, zamjenik gradonačelnika, član uprave trgovačkog društva u vlasništvu Grada Požege ili u kojem Grad Požega ima većinski paket dionica ili udjela, ravnatelj ustanove kojoj je Grad Požega osnivač te službenik ili namještenik u upravnim tijelima Grada Požege.*

*Članak 6.*

*Osoba koja obnaša neku od nespojivih dužnosti iz članka 5. ove Odluke može se kandidirati za člana vijeća, a ukoliko bude izabrana za člana vijeća, do dana konstituiranja vijeća dužna je o obnašanju nespojive dužnosti, odnosno prihvaćanju dužnosti člana vijeća obavijestiti nadležni upravni odjel Grada Požege za poslove mjesne samouprave.*

*Član vijeća koji za vrijeme trajanja mandata prihvati obnašanje nespojive dužnosti dužan je o tome obavijestiti predsjednika vijeća u roku od 8 dana od prihvaćanja dužnosti, a mandat mu počinje mirovati protekom toga roka.*

*Ako član vijeća ne dostavi obavijest iz stavka 1. i 2. ovog članka mandat mu miruje.*

*Po prestanku obnašanja nespojive dužnosti član vijeća nastavlja s obnašanjem dužnosti na temelju prestanka mirovanja mandata, ako podnese pisani zahtjev predsjedniku vijeća u roku osam dana od dana prestanka obnašanja nespojive dužnosti, a mirovanje mandata prestat će osmog dana od dana podnošenja pisanog zahtjeva.*

*Ako član vijeća ne dostavi obavijest iz stavka 4. ovog članka, smatrat će se da mu mandat miruje iz osobnih razloga.*

*Član vijeća može tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku vijeća, a mirovanje mandata počinje teći od dana dostave pisanog zahtjeva sukladno pravilima o dostavi propisanim Zakonom o općem upravnom postupku.*

*Mirovanje mandata iz osobnih razloga ne može trajati kraće od 6 mjeseci, a član vijeća nastavlja s obnašanjem dužnosti osmog dana od dana dostave pisane obavijesti predsjedniku vijeća.*

*Nastavljanje s obnašanjem dužnosti člana vijeća na temelju prestanka mirovanja mandata može se tražiti samo jedanput u tijeku trajanja mandata.*

*Članak 7.*

*Članovi vijeća imaju zamjenike koji obnašaju tu dužnost ako članu vijeća mandat miruje ili prestane prije isteka vremena na koje je izabran.*

*Izabranog člana vijeća na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste.*

*Člana vijeća izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi slijedeći neizabrani kandidat s liste. O sklopljenom sporazumu kao i postignutom dogovoru političke stranke dužne su obavijestiti nadležni upravni odjel za mjesnu samoupravu Grada Požege.*

*Člana vijeća izabranog na kandidacijskoj listi grupe birača zamjenjuje prvi slijedeći neizabrani kandidat s liste.*

*Člana vijeća izabranog na kandidacijskoj listi političke stranke koja je nakon provedenih izbora brisana iz registra političkih stranaka zamjenjuje prvi slijedeći neizabrani kandidat s liste.*

## *II. BROJ ČLANOVA VIJEĆA*

*Članak 8.*

*Broj članova vijeća utvrđen je člankom 95. stavkom 1. i 2. Statuta, kako slijedi:*

* *za mjesne odbore do 300 birača, bira se 5 članova vijeća*
* *za mjesne odbore preko 300 birača, bira se 7 članova vijeća.*

## *III. KANDIDIRANJE*

*Članak 9.*

*Kandidiranje je postupak predlaganja kandidacijskih lista za izbor članova vijeća od strane ovlaštenih predlagatelja.*

*Ovlašteni predlagatelji kandidacijskih lista su političke stranke i birači.*

*Predlagatelji kandidacijskih lista dužni su poštovati načelo ravnopravnosti spolova, sukladno posebnom zakonu.*

*Policijski službenici, djelatne vojne osobe, službenici i namještenici u Oružanim snagama Republike Hrvatske ne smiju se kandidirati za člana vijeća.*

*Kandidacijske liste podnose se na obrascima čiji sadržaj i oblik propisuje Gradsko izborno povjerenstvo.*

*Članak 10.*

*Pravo predlaganja kandidacijskih lista imaju sve političke stranke registrirane u Republici Hrvatskoj na dan stupanja na snagu odluke o raspisivanju izbora.*

*Kandidacijske liste može predložiti jedna politička stranka te dvije ili više političkih stranaka.*

*Političke stranke samostalno utvrđuju redoslijed kandidata na kandidacijskim listama, na način predviđen statutom političke stranke, odnosno u skladu s posebnim odlukama donesenim na temelju statuta.*

*Političke stranke određuju na temelju odredbi svojih statuta ovlaštenog podnositelja kandidacijske liste.*

*Članak 11.*

*Kada birači predlažu kandidacijsku listu grupe birača, predlaganje je uvjetovano prikupljenim potpisima birača na propisanom obrascu čiji sadržaj i oblik propisuje Gradsko izborno povjerenstvo.*

*U obrazac za prikupljanje potpisa birača unose se sljedeći podaci:*

*- ime, prezime, prebivalište birača, broj važeće osobne iskaznice birača i mjesto izdavanja te potpis birača.*

*Članak 12.*

*Kada birači kao ovlašteni predlagatelji predlažu kandidacijsku listu grupe birača, za pravovaljanost prijedloga liste dužni su prikupiti najmanje:*

* *20 potpisa birača za vijeće koje ima 5 članova,*
* *28 potpisa birača za vijeće koje ima 7 članova.*

*Prva tri potpisnika kandidacijske liste grupe birača smatraju se podnositeljima kandidacijske liste.*

*Kandidat na listi ujedno može biti i podnositelj/potpisnik svoje kandidacijske liste grupe birača.*

*Članak 13.*

*Naziv kandidacijske liste je puni naziv političke stranke, dviju ili više političkih stranaka koja je odnosno koje su predložile kandidacijsku listu.*

*Ako su političke stranke registrirale skraćeni naziv stranke, odnosno stranaka, u nazivu će se koristiti i kratice.*

*Ako su listu predložili birači, njezin naziv je: “ Kandidacijska lista grupe birača“.*

*Nositelj kandidacijske liste prvi je predloženi kandidat na listi.*

*Članak 14.*

*U prijedlogu kandidacijske liste obvezatno se navodi naziv kandidacijske liste i nositelj liste, a kandidati moraju biti na listi poredani od rednog broja 1 zaključno do rednog broja koliko ih se bira.*

*Ako predlagatelj predloži više kandidata od utvrđenog broja članova koji se bira, smatra se da su pravovaljano predloženi samo kandidati zaključno do broja koji se biraju u određeno vijeće.*

*Ako predlagatelj predloži manje kandidata od utvrđenog broja članova koji se bira, kandidacijska lista nije pravovaljana.*

*Za svakog od kandidata u prijedlogu kandidacijske liste obvezatno se navodi ime i prezime kandidata, nacionalnost, prebivalište, datum rođenja, osobni identifikacijski broj (OIB) i spol.*

*Uz prijedlog kandidacijske liste dostavlja se i očitovanje o prihvaćanju kandidature svakog kandidata na listi, ovjereno kod javnog bilježnika ili Gradskog izbornog povjerenstva.*

*Na očitovanju o prihvaćanju kandidature navodi se i izjava kandidata o nepostojanju zabrane kandidiranja.*

*Za davanje netočnih podataka na očitovanju iz stavka 5. i 6. ovog članka kao i za davanje očitovanja o prihvaćanju kandidature uz više kandidacijskih lista za isto vijeće, odgovoran je kandidat.*

*Članak 15.*

*Kandidacijske liste podnose se na obrascima čiji sadržaj i oblik propisuje Gradsko izborno povjerenstvo obvezatnim uputama.*

*Kandidacijske liste, sastavljene u skladu s uvjetima i na način propisan odredbama ove Odluke, moraju prispjeti Gradskom izbornom povjerenstvu u roku od 14 dana od dana stupanja na snagu odluke o raspisivanju izbora.*

*Članak 16.*

*Gradsko izborno povjerenstvo će pri zaprimanju kandidacijskih lista provjeriti jesu li one podnesene sukladno odredbama ove Odluke te ako ocijeni da nisu, pozvat će podnositelja da u roku od 48 sati, a najkasnije do isteka roka za kandidiranje, ukloni uočene nedostatke.*

*Gradsko izborno povjerenstvo može podnositelju kandidacijske liste odrediti i kraći rok za uklanjanje nedostataka ako rok za kandidiranje istječe za manje od 48 sati.*

*Članak 17.*

*Gradsko izborno povjerenstvo utvrđuje pravovaljanost predloženih kandidacijskih lista sukladno odredbama ove Odluke.*

*Pravovaljane kandidacijske liste Gradsko izborno povjerenstvo će prihvatiti, a nepravodobne i nepravovaljane kandidacijske liste rješenjem će odbaciti, odnosno odbiti.*

*Pri utvrđivanju pravovaljanih kandidacijskih lista, Gradsko izborno povjerenstvo postupit će u korist zaštite postupka kandidiranja, odnosno prava predlaganja kandidacijskih lista.*

*Članak 18.*

*Gradsko izborno povjerenstvo nakon što utvrdi pravovaljanost svih kandidacijskih lista sastavlja zbirnu listu.*

*Zbirna lista je lista u koju se unose podaci o svim pravovaljanim kandidacijskim listama a sadrži naziv svake kandidacijske liste te ime i prezime nositelja svake liste.*

*Kandidacijske liste unose se na zbirnu listu prema abecednom redu punog naziva političke stranke, odnosno dviju ili više političkih stranaka koja je, odnosno koje su predložile kandidacijsku listu, odnosno prema abecednom redu prezimena nositelja kandidacijske liste grupe birača. Ako je više političkih stranka predložilo zajedničku kandidacijsku listu, ona će se unijeti na zbirnu listu prema nazivu prve po redu političke stranke u prijedlogu.*

*Članak 19.*

*Gradsko izborno povjerenstvo u roku od 48 sati od isteka roka za kandidiranje objavit će za svako pojedino vijeće sve pravovaljano predložene kandidacijske liste i zbirnu listu.*

*Liste iz stavka 1. ovog članka Gradsko izborno povjerenstvo objavit će na internetskoj stranici Grada Požege, oglasnoj ploči Grada Požege te oglasnim pločama mjesnih odbora.*

*Članak 20.*

*Političke stranke koje su predložile prihvaćene kandidacijske liste, mogu na način predviđen njihovim statutom ili posebnom odlukom donesenom na temelju statuta odustati od te liste najkasnije 48 sati nakon što je kao prihvaćena bila objavljena od Gradskog izbornog povjerenstva. Za „Kandidacijsku listu grupe birača“ odluku o odustajanju donosi nositelj liste.*

*Pisana odluka o odustanku mora prispjeti Gradskom izbornom povjerenstvu u roku iz stavka 1. ovog članka.*

*Članak 21.*

*Na ostala pitanja u vezi s odustankom od prihvaćene kandidacijske liste, odustankom jednog ili više kandidata s kandidacijske liste, prihvaćanjem kandidature na više kandidacijskih lista za isto vijeće i postupkom u slučaju smrti kandidata s kandidacijske liste, na odgovarajući će se način primijeniti odredbe Zakona o lokalnim izborima.*

*IV. IZBORNA PROMIDŽBA*

*Članak 22.*

*Izborna promidžba je skup radnji koje poduzimaju sudionici izborne promidžbe u svrhu javnog predstavljanja i obrazlaganja svojih izbornih programa biračima.*

*Sudionici izborne promidžbe su političke stranke, odnosno dvije ili više političkih stranaka, nositelji kandidacijskih lista grupe birača (u daljnjem tekstu: sudionici), naznačeni na objavljenoj kandidacijskoj listi i zbirnoj listi.*

*Svi sudionici izborne promidžbe imaju pravo na izbornu promidžbu pod jednakim uvjetima.*

*Članak 23.*

*Izborna promidžba počinje danom objave zbirnih lista, a prestaje 24 sata prije dana održavanja izbora.*

*Članak 24.*

*Izborna šutnja počinje protekom izborne promidžbe, a završava na dan izbora u 19,00 sati. Za vrijeme izborne šutnje zabranjuje se javno predstavljanje i obrazlaganje izbornih programa sudionika biračima, nagovaranje birača da glasuju za određenu kandidacijsku listu, objavljivanje procjena izbornih rezultata kao i objavljivanje prethodnih, neslužbenih rezultata izbora, izjava i intervjua sudionika izborne promidžbe te navođenje njihovih izjava ili pisanih djela.*

*Na sudionike izborne promidžbe na odgovarajući se način primjenjuju odredbe zakona kojim se uređuje zaštita osobnih podataka.*

*Članak 25.*

*Sudionici izborne promidžbe imaju jednake uvjete predizbornog nadmetanja i u tu svrhu imaju ravnopravan položaj u predstavljanju u svim lokalnim medijima.*

*Na obveze lokalnih medija u izbornoj promidžbi na odgovarajući se način primjenjuju odredbe Zakona o lokalnim izborima.*

## *V. TIJELA ZA PROVEDBU IZBORA*

*Članak 26.*

*Tijela za provedbu izbora za članove vijeća su Gradsko izborno povjerenstvo i birački odbori.*

*Članak 27.*

*Gradsko izborno povjerenstvo ima stalni i prošireni sastav.*

*Stalni sastav Gradskog izbornog povjerenstva čine predsjednik, potpredsjednik i četiri člana (u nastavku teksta: članovi stalnog sastava).*

*Potpredsjednik zamjenjuje predsjednika u slučaju njegove odsutnosti ili spriječenosti sa svim ovlastima predsjednika, a svi članovi Gradskog izbornog povjerenstva imaju jednaka prava i dužnosti.*

*Stalni sastav Gradskog izbornog povjerenstva imenuje Gradonačelnik.*

*Predsjednik i potpredsjednik Gradskog izbornog povjerenstva moraju biti magistri pravne struke odnosno osobe koje su stekle visoku stručnu spremu pravne struke na temelju ranijih propisa.*

*Predsjednik, potpredsjednik i članovi stalnog sastava Gradskog izbornog povjerenstva ne smiju biti članovi niti jedne političke stranke, niti kandidati na izborima koji se provode.*

*Članak 28.*

*Prošireni sastav Gradskog izbornog povjerenstva čine tri dogovorno predložena predstavnika većinske političke stranke odnosno političkih stranaka i tri dogovorno predložena predstavnika oporbene odnosno oporbenih političkih stranaka, sukladno stranačkom sastavu Gradskog vijeća, a određuju se u roku od 8 dana od stupanja na snagu odluke o raspisivanju izbora.*

*Ako se predstavnici pojedinih grupacija ne mogu dogovoriti o rasporedu svojih predstavnika u prošireni sastav Gradskog izbornog povjerenstva, njihov izbor i raspored obavlja Gradsko izborno povjerenstvo ždrijebom.*

*Članovi proširenog sastava Gradskog izbornog povjerenstva ne smiju biti kandidati na izborima koji se provode.*

*Članak 29.*

*Gradsko izborno povjerenstvo u postupku pripreme i provedbe izbora:*

* *brine za zakonitu pripremu i provođenje izbora za članove vijeća,*
* *obavlja sve tehničke pripreme za provođenje izbora,*
* *ovjerava očitovanja kandidata o prihvaćanju kandidature za članove vijeća,*
* *propisuje i objavljuje obrasce u postupku pripreme i provedbe izbora,*
* *propisuje i objavljuje obvezatne upute za rad biračkih odbora,*
* *na temelju pravovaljanih prijedloga objavljuje kandidacijske liste te sastavlja i objavljuje zbirne liste za izbor članova vijeća*
* *određuje biračka mjesta,*
* *imenuje i raspušta biračke odbore,*
* *nadzire rad biračkih odbora,*
* *nadzire pravilnost izborne promidžbe,*
* *prikuplja i zbraja rezultate glasovanja na biračkim mjestima,*
* *objavljuje rezultate izbora za članove vijeća,*
* *obavlja i druge poslove u svezi provođenja izbora za članove vijeća.*

*Članak 30.*

*Birački odbori izravno provode glasovanje birača na biračkim mjestima te osiguravaju pravilnost i tajnost glasovanja.*

*Birački odbor čine predsjednik, potpredsjednik i četiri člana. Dva člana biračkog odbora određuje većinska politička stranka odnosno političke stranke, a dva člana određuje oporbena politička stranka odnosno političke stranke, sukladno stranačkom sastavu Gradskog vijeća.*

*Ako se pojedine grupacije ne mogu dogovoriti o rasporedu svojih predstavnika u biračke odbore, njihov izbor i raspored obavlja Gradsko izborno povjerenstvo ždrijebom.*

*Predsjednik, potpredsjednik i članovi biračkog odbora ne smiju biti kandidati na izborima koji se provode, a predsjednik i potpredsjednik biračkog odbora ne smiju biti članovi niti jedne političke stranke.*

*Svi članovi biračkog odbora imaju ista prava i dužnosti.*

*Članak 31.*

*Političke stranke dužne su odrediti članove biračkih odbora i dostaviti njihova imena Gradskom izbornom povjerenstvu najkasnije 12 dana prije dana održavanja izbora. Ne odrede li ih, odnosno ako prijedlozi ne prispiju Gradskom izbornom povjerenstvu u zadanom roku, Gradsko izborno povjerenstvo samostalno će odrediti članove biračkih odbora.*

*Biračke odbore imenuje Gradsko izborno povjerenstvo najkasnije 10 dana prije dana održavanja izbora.*

*Članak 32.*

*Članovi Gradskog izbornog povjerenstva i biračkih odbora imaju pravo na naknadu za svoj rad.*

*Visinu naknade iz stavka 1. ovog članka utvrđuje Gradonačelnik.*

## *VI. PROVEDBA IZBORA I UTVRĐIVANJE REZULTATA GLASOVANJA*

*Članak 33.*

*Glasovanje za izbor članova vijeća obavlja se na biračkim mjestima.*

*Biračko mjesto ne može biti u vjerskom objektu, objektu u vlasništvu, najmu, zakupu ili trajnom korištenju političke stranke ili kandidata koji sudjeluje na izborima te u prostorijama u kojima se poslužuju i konzumiraju alkoholna pića.*

*Biračka mjesta određuje Gradsko izborno povjerenstvo najkasnije 15 dana prije dana održavanja izbora.*

*Pri određivanju biračkih mjesta mora se voditi računa o broju birača koji će na njima glasovati, dostupnosti i prostornoj udaljenosti biračkog mjesta te veličini prostorije za glasovanje na biračkom mjestu.*

*Broj birača koji će glasovati na jednom biračkom mjestu odredit će se na način da se glasovanje bez poteškoća može odvijati u vremenu određenom za glasovanje.*

*Svako biračko mjesto ima redni broj.*

*Gradsko izborno povjerenstvo objavit će koja su biračka mjesta određena, a objava o biračkim mjestima sadrži: redni broj biračkog mjesta, sjedište odnosno punu adresu s naznakom prostora u kojem se nalazi, popis pripadajućih ulica, trgova i naselja iz kojih birači glasuju na tom biračkom mjestu.*

*Objava biračkih mjesta obavlja se u obliku oglasa (plakata) na mjestima uobičajenog oglašavanja i mjestima većeg okupljanja građana, oglasnoj ploči u mjesnom odboru te na internetskoj stranici Grada Požege.*

*Članak 34.*

*U prostorijama u kojima će se glasovati mogu se isticati državni simboli u skladu s Ustavom Republike Hrvatske i Zakonom o grbu, zastavi i himni Republike Hrvatske te zastavi i lenti Predsjednika Republike Hrvatske te obilježja Grada Požege sukladno Statutu.*

*Na svakom biračkom mjestu prostorija za glasovanje mora se opremiti i urediti na način da se osigura tajnost glasovanja, tako da nitko u prostoriji ne može vidjeti kako je birač popunio glasački listić.*

*Na biračkom mjestu glasački listići moraju biti pomiješani tako da nisu složeni po serijskim brojevima i postavljeni lepezasto licem okrenutim prema dolje da se ne vidi serijski broj listića.*

*Članak 35.*

*Pravo promatrati izborni postupak, provedbu izbora te rad izbornih tijela imaju:*

* *promatrači političkih stranaka registriranih u Republici Hrvatskoj koje su predložile kandidacijsku listu,*
* *promatrači birača koji su predložili kandidacijsku listu grupe birača,*
* *promatrači nevladinih udruga registriranih u Republici Hrvatskoj kao udruga koja djeluje na području neovisnog promatranja izbornih postupaka i/ili promicanja ljudskih i građanskih prava.*

*Odredbe Zakona o lokalnim izborima na odgovarajući se način primjenjuju na način određivanja promatrača, podnošenje zahtjeva za promatranje izbora, službene iskaznice promatrača, promatranje rada biračkog odbora i Gradskog izbornog povjerenstva te ovlasti izbornih tijela prema promatračima.*

*Članak 36.*

*Glasovanje se obavlja na biračkim mjestima na području mjesnog odbora.*

*Glasovanje se obavlja osobno glasačkim listićem.*

*Glasuje se samo za kandidacijske liste navedene na glasačkom listiću.*

*Glasački listić popunjava se tako da se zaokružuje redni broj ispred naziva kandidacijske liste.*

*Članak 37.*

*Glasački listić na kojem se glasuje za kandidacijsku listu mjesnog odbora sadrži:*

* *naziv liste,*
* *ime i prezime nositelja liste,*
* *naputak o načinu glasovanja,*
* *serijski broj listića.*

*Kandidacijske liste navode se na glasačkom listiću onim redom kojim su navedene na zbirnoj listi.*

*Ispred naziva svake liste stavlja se redni broj.*

*Članak 38.*

*Važeći glasački listić jest onaj iz kojega se na siguran i nedvojben način može utvrditi za koju je kandidacijsku listu birač glasovao.*

*Nevažeći glasački listić jest:*

* *neispunjeni glasački listić,*
* *glasački listić popunjen na način da se ne može sa sigurnošću utvrditi za koju je kandidacijsku listu birač glasovao,*
* *glasački listić na kojem je birač glasovao za dvije ili više kandidacijskih lista.*

*Članak 39.*

*Glasovanje traje neprekidno od 7,00 do 19,00 sati.*

*Biračka mjesta se zatvaraju u 19,00 sati, a biračima koji su se u to vrijeme zatekli na biračkom mjestu mora se omogućiti glasovanje.*

*Članak 40.*

*Na ostala pitanja u svezi s obvezama biračkih odbora prije i nakon otvaranja biračkog mjesta, obvezama prema biračima na biračkom mjestu i biračima kojima je biračko mjesto nedostupno, obveze biračkog odbora nakon glasovanja i utvrđivanje rezultata glasovanja na biračkom mjestu te ispunjavanja i dostave zapisnika o radu biračkog odbora i ostaloga izbornog materijala Gradskom izbornom povjerenstvu, na odgovarajući se način primjenjuju odredbe Zakona o lokalnim izborima*

*Članak 41.*

*Pravo na sudjelovanje u diobi mjesta u vijeću imaju liste koje na izborima dobiju najmanje 5% važećih glasova birača.*

*Broj članova vijeća koji će biti izabran sa svake kandidacijske liste utvrđuje se na način da se ukupan broj važećih glasova koje je dobila svaka lista dijeli s brojevima od jedan do zaključno broja koliko se članova vijeća bira, pri čemu se uvažavaju i decimalni ostaci. Od svih tako dobivenih rezultata, mjesta u vijeću osvajaju one liste na kojima se iskaže onoliko brojčano najvećih rezultata, uključujući decimalne ostatke, koliko se članova vijeća bira. Svaka od tih lista dobiva onoliki broj mjesta u vijeću koliko je postigla pojedinačnih rezultata među onoliko brojčano najvećih rezultata koliko se članova vijeća bira.*

*Ako su glasovi tako podijeljeni da se ne može utvrditi koja bi između dviju ili više lista dobila mjesto u vijeću, ono će pripasti onoj listi koja je dobila više glasova.*

*Ako su dvije ili više lista dobile isti broj glasova te se ne može utvrditi koja bi lista dobila mjesto u vijeću, ono će pripasti svakoj od tih lista.*

*Ako su dvije ili više lista iz stavka 4. ovoga članka ostvarile pravo na mjesto u vijeću, broj članova vijeća povećat će se i u tom slučaju broj članova vijeća može biti paran.*

*Članak 42.*

*Sa svake kandidacijske liste izabrani su kandidati od rednog broja 1 pa do rednog broja koliko je određena lista dobila mjesta u vijeću.*

*Članak 43.*

*Rezultate izbora za članove pojedinog vijeća utvrđuje Gradsko izborno povjerenstvo na temelju rezultata glasovanja na svim biračkim mjestima u mjesnom odboru.*

*Kad Gradsko izborno povjerenstvo utvrdi rezultate glasovanja, bez odgode će objaviti:*

* *broj birača upisanih u popis birača mjesnog odbora,*
* *koliko je glasova dobila svaka pojedina kandidacijska lista,*
* *koliko je bilo nevažećih glasačkih listića,*
* *broj mjesta u vijeću koje je dobila svaka kandidacijska lista,*
* *ime i prezime kandidata sa svake kandidacijske liste koji su izabrani za članove vijeća.*

*Rezultati izbora bez odgode se objavljuju u lokalnim sredstvima javnog priopćavanja,*

*lokalnom radiju i novinama, na internetskoj stranici Grada Požege i na oglasnoj ploči Garda Požege.*

## *VII. TROŠKOVI PROVEDBE IZBORA*

*Članak 44.*

*Sredstva za pokriće troškova izbora za članove vijeća osiguravaju se u Proračunu Grada Požege.*

*Sredstvima za provedbu izbora raspolaže Gradsko izborno povjerenstvo koje je odgovorno za raspodjelu i trošenje osiguranih sredstava.*

*Gradsko izborno povjerenstvo objavit će cjelovito izvješće o visini troškova izbora i načinu njihova korištenja na internetskoj stranici Grada Požege, u roku od 30 dana od dana objave službenih rezultata izbora.*

## *VIII. ZAŠTITA IZBORNOG PRAVA*

*Članak 45.*

*Prigovor zbog nepravilnosti u postupku kandidiranja ili u postupku izbora članova vijeća mogu podnijeti političke stranke, nositelji kandidacijskih lista grupe birača, kandidati, najmanje 100 birača ili najmanje 5% birača s područja mjesnog odbora za čije se vijeće provode izbori.*

*Ako je kandidacijsku listu predložilo više političkih stranaka, prigovor će se smatrati pravovaljanim i kad ga je podnijela samo jedna politička stranka.*

*Političke stranke će na temelju svojih statuta odrediti tko se ima smatrati ovlaštenim podnositeljem prigovora.*

*Članak 46.*

*Prigovor zbog nepravilnosti u postupku kandidiranja i u postupku izbora za članove vijeća podnosi se Gradskom izbornom povjerenstvu.*

*Prigovor iz stavka 1. ovog članka podnosi se u roku od 48 sati računajući od isteka dana kada je izvršena radnja na koju je stavljen prigovor.*

*Gradsko izborno povjerenstvo je dužno donijeti rješenje o prigovoru u roku od 48 sati od dana kada je prigovor dostavljen, odnosno od dana kada su dostavljeni izborni materijali na koje se prigovor odnosi.*

*Članak 47.*

*Ako Gradsko izborno povjerenstvo, rješavajući o prigovoru utvrdi da je bilo nepravilnosti koje su bitno utjecale ili su mogle utjecati na rezultate izbora, poništit će radnje i odrediti da se u određenom roku, koji mora omogućiti da se izbori održe na dan kada su raspisani, te radnje ponove.*

*Ako ne postoji mogućnost ponavljanja poništenih radnji ili ako se nepravilnosti odnose na postupak glasovanja, a bitno su utjecale, odnosno mogle utjecati na rezultat izbora, Gradsko izborno povjerenstvo poništit će izbor i odrediti rok u kojem će se izbor ponoviti.*

*Članak 48.*

*Protiv rješenja Gradskog izbornog povjerenstva podnositelj prigovora koji je nezadovoljan takvim rješenjem ima pravo žalbe nadležnom upravnom tijelu u Požeško - slavonskoj županiji.*

*Žalba se podnosi u roku od 48 sati računajući od dana kada je primljeno pobijano rješenje.*

*Žalba se podnosi putem Gradskog izbornog povjerenstva.*

*Nadležni ured državne uprave odlučit će o žalbi u roku od 48 sati od dana primitka žalbe.*

*Članak 49.*

*Podneseni prigovor odnosno žalba u postupku zaštite izbornog prava ne odgađaju obavljanje izbornih radnji koje su propisane ovom Odlukom.*

*Na podneske i rješenja u postupku po odredbama ove Odluke ne plaćaju se upravne pristojbe.*

## *IX. KONSTITUIRANJE VIJEĆA*

*Članak 50.*

*Konstituirajuću sjednicu vijeća saziva Gradonačelnik ili osoba koju on ovlasti u roku od 30 dana od dana objave konačnih rezultata izbora.*

*Ako se u zakazanom roku vijeće ne konstituira ovlašten sazivač sazvat će ponovno konstituirajuću sjednicu koja se treba održati u roku 30 dana od dana kada je prethodna sjednica trebala biti održana. Ako se Vijeće ni tada ne konstituira, ovlašteni sazivač sazvat će konstituirajuću sjednicu u nastavnom roku od 30 dana.*

*Konstituirajućoj sjednici do izbora predsjednika, predsjedava prvi izabrani član s kandidacijske liste koja je dobila najviše glasova. Ako je više lista dobilo isti najveći broj glasova konstituirajućoj sjednici predsjedat će prvi izabrani kandidat s liste koja je imala manji redni broj na glasačkom listiću.*

*Vijeće se smatra konstituiranim izborom predsjednika vijeća na prvoj sjednici na kojoj je nazočna većina svih članova vijeća.*

*Ako se vijeće ne konstituira u rokovima iz stavka 1. i 2. ovoga članka, Gradsko vijeće raspisat će nove izbore.*

## *X. ZAVRŠNE ODREDBE*

*Članak 51.*

*Danom stupanja na snagu ove Odluke prestaje važiti Statutarna Odluka o pravilima za izbor vijeća mjesnih odbora (Službene novine Grada Požege, broj: 12/02. i 6/08.).*

*Članak 52.*

*Ova Odluka stupa na snagu prvog dana od dana objave u Službenim novinama Grada Požege.*

*PREDSJEDNIK*

*Nino Smolčić, dipl.oec.,v.r.*